Illum il-Kummissjoni Ewropea pproponiet aġġornament tal-bażi ġuridika tal-Istitut Ewropew tal-Innovazzjoni u t-Teknoloġija (l-EIT) u tal-Aġenda Strateġika tal-Innovazzjoni ġdida tiegħu għall-2021-2027. L-EIT hu korp tal-UE indipendenti mwaqqaf fl-2008 li qed isaħħaħ il-kapaċità tal-Ewropa biex tkun innovattiva. Il-proposti adottati llum se jallinjaw l-EIT ma' Orizzont Ewropa, il-programm li jmiss tal-UE għar-riċerka u l-innovazzjoni (2021-2027), biex jikkontribwixxi għall-impenn tal-Kummissjoni li tkompli tixpruna l-potenzjal tal-innovazzjoni tal-Ewropa. Il-baġit propost għall-EIT hu €3 biljun, jiġifieri żieda ta' €600 miljun jew 25% meta mqabbel mal-Aġenda Strateġika tal-Innovazzjoni (2014-2020) attwali, biex ikun jista' jiffinanzja l-attivitajiet tal-Komunitajiet tal-Għarfien u l-Innovazzjoni (il-KICs) eżistenti u ġodda, u jappoġġa l-innovazzjoni ta' 750 istituzzjoni tal-edukazzjoni ogħla. Tibor Navracsics, il-Kummissarju Ewropew għall-Edukazzjoni, il-Kultura, iż-Żgħażagħ, u l-Isport, responsabbli mill-EIT, qal: “Mill-2008 sal-lum, l-Istitut Ewropew tal-Innovazzjoni u t-Teknoloġija kien qed irawwem it-talent u l-kreattivà b'enfasi speċjali fuq l-edukazzjoni u l-intraprenditorija. L-istrateġija li qed indaħħlu fis-seħħ illum għall-2021-2027 se tgħin biex tiżgura li kull reġjun tal-Ewropa jgawdi mill-potenzjal tal-Istitut u se tkompli tixpruna l-kapaċità tal-innovazzjoni tas-settur tal-edukazzjoni ogħla tagħna. Inħossni partikolarment kburi li llum qed inħabbar it-tnedija ta' Komunità tal-Għarfien u l-Innovazzjoni ġdida li tappoġġa l-innovazzjoni fl-industriji tal-kultura u l-kreattività, ippjanata għall-2022.” Bħalissa l-EIT jappoġġa tmien KICs li jlaqqgħu flimkien kumpaniji, universitajiet u ċentri tar-riċerka biex jifformaw parti minn sħubijiet transfruntieri. L-Aġenda Strateġika tal-Innovazzjoni (l-ASI) li ġiet proposta għall-2021-2027 tfasslet biex tilħaq dawn l-għanijiet: Ir-Regolament rivedut dwar l-EIT jiżgura aktar ċarezza legali u allinjament mal-Programm Qafas tal-UE għar-Riċerka u l-Innovazzjoni. Il-bażi ġuridika l-ġdida tintroduċi wkoll mudell ta' finanzjament ġdid ħafif u sempliċi għall-EIT, imfassal biex iħeġġeġ l-investiment privat u pubbliku b'mod aktar effettiv. Barra minn hekk, dan issaħħaħ l-istruttura governattiva tal-EIT. Il-passi li jmiss Kemm ir-Regolament rivedut dwar l-EIT u d-Deċiżjoni tal-Kummissjoni dwar l-Aġenda Strateġika tal-Innovazzjoni għall-2021-2027 se jiġu ppreżentati lill-Parlament Ewropew u lill-Kunsill għad-diskussjoni u l-adozzjoni. Kuntest L-Istitut Ewropew tal-Innovazzjoni u t-Teknoloġija ġie stabbilit fl-2008 bir-Regolament (KE) Nru 294/2008 li ġie emendat bir-Regolament (KE) Nru 1292/2013, u jinsab Budapest. L-iskop tiegħu hu li jindirizza l-isfidi ewlenin tas-soċjetà billi jtejjeb il-kapaċità tal-innovazzjoni u l-prestazzjoni tal-UE permezz tal-integrazzjoni tat-triangolu tal-għarfien tal-edukazzjoni, ir-riċerka u l-innovazzjoni. L-EIT hu parti integrali mill-proposta tal-Kummissjoni li tistabbilixxi l-Programm Orizzont Ewropa, il-programm li jmiss tal-UE għar-riċerka u l-innovazzjoni (2021-2027) b'baġit propost ta' €100 biljun. L-EIT hu wieħed mit-tliet komponenti tal-pilastru “Ewropa Innovattiva” tiegħu. Il-proposta ta' Orizzont Ewropa tistabbilixxi l-baġit għall-EIT tul il-baġit fit-tul li jmiss, kif ukoll ir-raġunament, il-valur miżjud, l-oqsma ta' intervent u l-linji prinċipali tal-attivitajiet tiegħu. Madankollu, il-proposta ta' Orizzont Ewropa nnifisha ma tipprovdix il-bażi ġuridika biex jissoktaw l-operazzjonijiet tal-EIT mill-2021 'il quddiem. Il-bażi ġuridika tal-EIT tibqa' r-Regolament dwar l-EIT li jistabbilixxi l-missjoni tiegħu, il-kompiti ewlenin tiegħu u l-qafas għall-funzjonament tiegħu. Bil-baġit propost tiegħu ta' €3 biljun għall-2021-2027, l-Istitut se jagħti spinta lill-innovazzjoni billi jappoġġa aktar minn 10,000 gradwat b'masters jew dottorat tal-KICs, madwar 600 negozju ġdid u aktar minn 7,000 intrapriża eżistenti. Il-proposti ppreżentati llum jibnu fuq l-evalwazzjoni esterna tal-EIT li saret fl-2017 u li tikkonferma li r-raġunament wara l-istabbiliment tal-EIT hu validu. Għal aktar informazzjoni Skeda informattiva tal-EIT Il-paġna web tal-EIT dwar l-Innovazzjoni fl-Edukazzjoni (inkluż il-proposti legali) Il-paġna web tal-EIT Il-paġna web ta' Orizzont Ewropa